**Vals de toamnă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Vin iarăși ploi și toamna-i însetată

De vinuri bune, nopți la șemineu,

Eu voi petrece iar ca altădată

Cu buzele pictând pe trupul tău.

Ai să mă lași cu greu, dar nu contează,

În dinți să sparg aluna sânilor

La care gura mea demult visează

În ciuda toamnei și-a dușmanilor.

În anotimpul ăsta plin de roade

Poate și fructul nostru dă în pârg

Și vom juca șotron printre șarade

Păcătuind frenetic și cu sârg.

- Se umple seara iarăşi de miresme,

Se storc prin gene-atâtea fantezii,

Dansează sfinţii pe catapetesme

Şi îngerii înnoadă poezii

De colţul alb al lunii ce pândeşte

Cât de obraznic gura-mi cercetezi,

Când în căuşul palmei tale creşte

Un măr rotund, concentrice zăpezi

Mă troienesc, deşi-i o toamnă blândă,

Septembrie îţi seamănă-ntru tot

Că mă-nvoiesc să îi plătesc dobândă,

Cu roade dulci, sub părul bergamot.

Ioan Grigoraș Liliana Trif